CELEX: 32020R1546
Language: ro
Date: 2020-10-23 00:00:00
Title: Regulamentul de punere în aplicare (UE) 2020/1546 al Comisiei din 23 octombrie 2020 de stabilire a structurii și a modalităților detaliate privind inventarul surselor și metodelor utilizate pentru a produce agregatele venitului național brut și componentele acestora în conformitate cu Sistemul european de conturi (SEC 2010) (Text cu relevanță pentru SEE)

26.10.2020   
               
               
                  RO
               
               
                  Jurnalul Oficial al Uniunii Europene
               
               
                  L 354/1
               
            
         REGULAMENTUL DE PUNERE ÎN APLICARE (UE) 2020/1546 AL COMISIEI
         din 23 octombrie 2020
         de stabilire a structurii și a modalităților detaliate privind inventarul surselor și metodelor utilizate pentru a produce agregatele venitului național brut și componentele acestora în conformitate cu Sistemul european de conturi (SEC 2010)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/516 al Parlamentului European și al Consiliului din 19 martie 2019 privind armonizarea venitului național brut la prețurile pieței și de abrogare a Directivei 89/130/CEE, Euratom a Consiliului și a Regulamentului (CE, Euratom) nr. 1287/2003 al Consiliului (1), în special articolul 3 alineatul (2),
         întrucât:
         
                     (1)
                  
                  
                     În conformitate cu articolul 3 alineatul (1) din Regulamentul (UE) 2019/516, statele membre trebuie să furnizeze Comisiei (Eurostat) un inventar al surselor și metodelor utilizate pentru a produce agregatele venitului național brut la prețurile pieței (VNB) și componentele acestora.
                  
               
                     (2)
                  
                  
                     Este esențial ca agregatele VNB și componentele acestora să fie comparabile între statele membre și ca inventarul surselor și metodelor utilizate pentru a produce agregatele VNB și componentele acestora să fie în concordanță cu definițiile și normele contabile relevante ale SEC 2010 (2).
                  
               
                     (3)
                  
                  
                     Este esențial ca inventarele surselor și metodelor utilizate pentru a produce agregatele VNB și componentele acestora să fie documentate și actualizate periodic de către statele membre.
                  
               
                     (4)
                  
                  
                     Pentru a facilita analizele comparabile, inventarele VNB trebuie să urmeze o structură comună constând dintr-un număr predefinit de capitole și tabelele de proces cu estimări numerice pentru anul de referință.
                  
               
                     (5)
                  
                  
                     Pentru a verifica sursele, utilizările acestora și metodele utilizate pentru a produce agregatele VNB și componentele acestora, statele membre trebuie să furnizeze Comisiei (Eurostat) cea mai recentă versiune a inventarelor VNB, în conformitate cu un calendar convenit.
                  
               
                     (6)
                  
                  
                     Măsurile prevăzute în prezentul regulament sunt conforme cu avizul Comitetului Sistemului Statistic European,
                  
               ADOPTĂ PREZENTUL REGULAMENT:
         
            Articolul 1
            Structura inventarului
            
               (1)   Statele membre întocmesc un inventar al surselor și metodelor utilizate pentru a produce agregatele VNB și componentele acestora (inventarul VNB). Inventarul VNB cuprinde 10 capitole și tabelele de proces VNB.
            
            
               (2)   Capitolele sunt următoarele:
               
                           —
                        
                        
                           Capitolul 1: Prezentare generală a sistemului de conturi
                        
                     
                           —
                        
                        
                           Capitolul 2: Politica de revizuire și calendarul revizuirii și finalizării estimărilor. Revizuiri majore de la ultima versiune a inventarului VNB.
                        
                     
                           —
                        
                        
                           Capitolul 3: Metoda producției
                        
                     
                           —
                        
                        
                           Capitolul 4: Metoda veniturilor
                        
                     
                           —
                        
                        
                           Capitolul 5: Metoda cheltuielilor
                        
                     
                           —
                        
                        
                           Capitolul 6: Procedura de echilibrare sau de integrare și validarea estimărilor
                        
                     
                           —
                        
                        
                           Capitolul 7: Sinteza ajustărilor în scopul exhaustivității
                        
                     
                           —
                        
                        
                           Capitolul 8: Tranziția de la produsul intern brut (PIB) la VNB
                        
                     
                           —
                        
                        
                           Capitolul 9: Principalele clasificări utilizate
                        
                     
                           —
                        
                        
                           Capitolul 10: Principalele surse de date utilizate
                        
                     
            
               (3)   Tabelele de proces VNB includ:
               
                           (a)
                        
                        
                           informații numerice privind estimările realizate în etapele consecutive ale procesului de compilare a VNB pentru tipurile individuale de surse utilizate și ajustările efectuate;
                        
                     
                           (b)
                        
                        
                           informații numerice privind dimensiunea relativă a tipurilor individuale de surse utilizate și ajustările efectuate în procesul de compilare;
                        
                     
                           (c)
                        
                        
                           trimiteri la capitolele relevante din inventarul VNB.
                        
                     
         
         
            Articolul 2
            Modalități detaliate
            Statele membre se asigură că:
            
                        (a)
                     
                     
                        descrierea surselor și a metodelor utilizate pentru estimarea VNB care figurează în inventarul VNB utilizează termeni și definiții în conformitate cu SEC 2010;
                     
                  
                        (b)
                     
                     
                        descrierea surselor și a metodelor utilizate în estimarea VNB care figurează în inventarul VNB este cuprinzătoare și clară, reflectă procedurile existente la momentul elaborării inventarului VNB și include informații privind transformarea datelor din surse statistice și administrative în estimări ale conturilor naționale, prin aplicarea ajustărilor conceptuale, de exhaustivitate și de echilibrare, precum și a procedurilor de validare;
                     
                  
                        (c)
                     
                     
                        datele numerice, care trebuie să fie în concordanță cu informațiile din tabelele de proces, sunt prezentate pentru etapele individuale ale procesului de compilare a VNB în descrierea menționată anterior;
                     
                  
                        (d)
                     
                     
                        datele numerice se bazează pe un an recent pentru care sunt disponibile estimări finale (an de referință);
                     
                  
                        (e)
                     
                     
                        sursele și metodele utilizate pentru a produce agregatele VNB și componentele acestora sunt aplicate în compilarea datelor referitoare la anii ulteriori anului de referință.
                     
                  
         
            Articolul 3
            Calendarul actualizării și transmiterii
            
               (1)   Statele membre transmit inventarul VNB Comisiei (Eurostat) cel târziu la 31 decembrie 2021.
            
            
               (2)   Actualizările ulterioare ale inventarului VNB se efectuează și se transmit Comisiei (Eurostat) în termen de 12 luni de la orice modificare importantă a surselor sau a metodelor de compilare a VNB. În orice caz, inventarul VNB se actualizează cel puțin o dată la 5 ani.
            
            
               (3)   Statele membre transmit inventarul VNB prin mijloace electronice punctului unic de intrare al datelor din cadrul Comisiei (Eurostat).
            
         
         
            Articolul 4
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Prezentul regulament este obligatoriu în toate elementele sale și se aplică direct în toate statele membre.
         
         
            Adoptat la Bruxelles, 23 octombrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 91, 29.3.2019, p. 19.
         
            (2)  Regulamentul (UE) nr. 549/2013 al Parlamentului European și al Consiliului din 21 mai 2013 privind Sistemul european de conturi naționale și regionale din Uniunea Europeană (JO L 174, 26.6.2013, p. 1).